การรถไฟแห่งประเทศไทย เร่งปรับปรุงห้องสุขาภายในขบวนรถไฟให้เป็นระบบปิดทั้งหมดภายในเดือนมกราคม 2565
การรถไฟแห่งประเทศไทย หรือ รฟท. ชี้แจงกรณี มีผู้เผยแพร่ภาพลงในสื่อสังคมออนไลน์แสดงความเป็นห่วงกรณีขบวนรถโดยสารทางไกลที่ยังใช้ระบบส้วมเปิด หากมีผู้โดยสารใช้งานในช่วงเวลาที่ขบวนรถเข้าสู่สถานีกลางบางซื่อ อาจส่งผลกระทบต่อสิ่งแวดล้อมและเกิดภาพไม่สวยงาม ว่า เรื่องดังกล่าว การรถไฟฯ มีแผนดำเนินการและวิธีปฏิบัติในการดูแลรักษาความสะอาดของการใช้ห้องสุขา โดยการรถไฟฯ มีตู้โดยสารที่เป็นระบบส้วมปิดให้บริการในปัจจุบัน จำนวน 134 คัน ซึ่งไม่ก่อให้เกิดข้อกังวลในประเด็นของผลกระทบต่อสิ่งแวดล้อม หรือภาพที่ไม่สวยงามและการรถไฟมีแผนปรับปรุงห้องสุขาของตู้โดยสารในขบวนที่ยังเป็นระบบระบบส้วมเปิด จำนวน 150 คันให้เป็นแบบปิด ทั้งหมดคาดว่าจะดำเนินการปรับปรุงพร้อมออกให้บริการประชาชนได้ประมาณเดือนมกราคม 2565นอกจากนี้ การรถไฟฯ จะประกาศและขอความร่วมมือในการงดใช้ห้องน้ำ โดยมีแนวทางและขั้นตอนปฏิบัติดูแลความเป็นระเบียบเรียบร้อยในการใช้ห้องสุขา โดยได้ออกประกาศงดและขอความร่วมมือผู้โดยสาร เรื่องการใช้ห้องสุขา ตลอดจนออกระเบียบวิธีปฏิบัติสำหรับพนักงานขบวนรถไว้อย่างชัดเจน โดยในช่วงระยะก่อนที่จะเข้าบริเวณที่กำหนดก่อนเข้าสถานีกลางบางซื่อ เช่น ห้ามเปิดประตูและใช้บริเวณบันไดขึ้นลงของขบวนรถเป็นที่โดยสาร ห้ามทิ้งขยะมูลฝอย เศษอาหารและสิ่งของต่างๆ ห้ามยื่นอวัยวะส่วนต่างๆ ของร่างกายออกไปนอกตัวรถ ห้ามใช้ห้องน้ำ ห้องสุขา ขณะขบวนรถจอดอยู่ในพื้นที่ของทุกสถานี ซึ่งเป็นกฎระเบียบของการรถไฟฯ ที่ใช้มาโดยตลอดกับทุกสถานีทั่วประเทศ หรือขณะขบวนเข้าทำการสูบถ่ายสิ่งปฏิกูล เติมน้ำมันเชื้อเพลิง และเข้าเทียบที่โรงซ่อมรถโดยสารทางไกล รวมถึงบริเวณระยะที่กำหนดไว้ก่อนที่จะมีการเข้าสถานีกลางบางซื่อสำหรับข้อกังวลในเรื่องการปล่อยควันภายในพื้นที่ชั้น 2 ของสถานีกลางบางซื่อ ซึ่งเป็นชานชาลารถไฟ การรถไฟฯ ได้มีการออกแบบและติดตั้งเครื่องดูดควันไว้ตั้งแต่ต้นแล้ว เพื่อช่วยให้การระบายควันเป็นไปอย่างมีประสิทธิภาพ ซึ่งจะไม่ก่อให้เกิดปัญหาในเรื่องของควันแต่อย่างใด